Проект!

ДО

МИНИСТЕРСКИЯ СЪВЕТ

НА РЕПУБЛИКА БЪЛГАРИЯ

Д О К Л А Д

от

БИСЕР ПЕТКОВ - МИНИСТЪР

НА ТРУДА И СОЦИАЛНАТА ПОЛИТИКА

ОТНОСНО: Проект на Постановление на Министерския съвет за изменение на Постановление № 37 на Министерски съвет от 23.02.2015 г. за определяне на реда и условията за изпълнение на Оперативна програма за храни и/или основно материално подпомагане от Фонда за европейско подпомагане на най- нуждаещите се лица в България за периода 2014 – 2020 г.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА ЗАМ. МИНИСТЪР-ПРЕДСЕДАТЕЛИ,

УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет Проект на Постановление за изменение на Постановление № 37 на Министерски съвет от 23.02.2015 г. за определяне на реда и условията за изпълнение на оперативна програма за храни и/или основно материално подпомагане от Фонда за европейско подпомагане на най- нуждаещите се лица в България за периода 2014 – 2020 г.

С Решение на Министерски Съвет № 902 от 16 ноември 2015 г. Агенцията за социално подпомагане (АСП) чрез Дирекция „Международно сътрудничество, програми и европейска интеграция“ е определена за Управляващ орган на Оперативна програма за храни (ОПХ), съфинансирана от Фонда за европейско подпомагане на най-нуждаещите се лица (ФЕАД). Предоставянето на помощта по Оперативна програма за храни и/или основно материално подпомагане се реализира под формата на индивидуални хранителни пакети и под формата на топъл обяд за най-бедните и нуждаещи се лицата от определените целеви групи. Безвъзмездната финансова помощ по ОПХ се предоставя и разходва за реализиране на операциите, предвидени в програмата и при условията, определени в нея в съответствие с Регламент № 223 на Европейския парламент и на Съвета от 11 март 2014 г. относно Фонда за европейско подпомагане на най-нуждаещите се лица и Делегиран Регламент №523/2014. Чл. 5, т. 12 от Регламент 223/2014 посочва, че операциите, получили подкрепа от Фонда, следва да съответстват на приложимото право на Съюза и националното право, свързано с прилагането му („приложимо право“).

Редът и условията за изпълнение на ОПХ на национално ниво са определени с ПМС 37 обн. ДВ. бр.16 от 27 Февруари 2015г., изм. и доп. ДВ. бр.41 от 31 Май 2016 г. В ПМС 37/2015 е обхванат целият цикъл на управление на Оперативната програма като е съобразено приложимото европейско и национално законодателство в областта. По отношение на бюджетните принципи, финансовите правила и защита на финансовите интереси ПМС 37/2015 се основава на Регламент (ЕС, ЕВРАТОМ) № 966/2012 на Европейския парламент и на Съвета от 25.10.2012 г. относно финансовите правила, приложими за общия бюджет на Съюза, и за отмяна на Регламент (ЕО, ЕВРАТОМ) № 1605/2002 на Съвета (ОВ, L 298 от 26.10.2012 г.), наричан по-нататък Регламент (ЕС, ЕВРАТОМ) № 966/2012 и на разпоредбите на Закона за предотвратяване и установяване на конфликт на интереси.

След тригодишен период на прилагане с цел опростяване на изпълнението в полза на заинтересованите страни и подобряване на достъпността, прозрачността и отчетността Регламент № 966/2012 на Европейския парламент и на Съвета бе отменен и заменен с Регламент (ЕС, Евратом) 2018/1046 Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012.

Законът за противодействие на корупцията и за отнемане на незаконно придобито имущество има за цел да се защитят интересите на обществото чрез ефективно противодействие на корупцията, създаване на гаранции, че лицата, заемащи висши публични длъжности, изпълняват правомощията или задълженията си честно и почтено при спазване на Конституцията и законите, както и предотвратяване на възможностите за незаконно придобиване на имущество и разпореждането с него. Този закон отменя Закона за предотвратяване и установяване на конфликт на интереси (обн., ДВ, бр. 94 от 2008 г.; изм., бр. 10, 26 и 101 от 2009 г., бр. 62 и 97 от 2010 г., бр. 38 от 2012 г., бр. 15 от 2013 г., бр. 12 от 2015 г. и бр. 62 от 2016 г.).

В резултат на описаните по-горе промени в правото на Европейския съюз и в националното законодателство е необходимо да се синхронизират текстовете на Постановление № 37 на МС от 23.02.2015 г. за определяне на реда и условията за изпълнение на Оперативна програма за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г.

С приемането на проекта на Постановление се цели:

* Гарантиране спазването на приложимата законова уредба на европейско и национално ниво;
* Синхронизиране на текстовете на ПМС 37/2015 със Закона за противодействие на корупцията и за отнемане на незаконно придобитото имущество;
* Синхронизиране на текстовете на ПМС 37/2015 с новия Регламент (ЕС, Евратом) 2018/1046 на Европейския парламент и на Съвета от 18.07.2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012;
* Гарантиране на ефективното и законосъобразно управление и изпълнение на средствата по Оперативна програма за храна, съфинансирана от Фонда за европейско подпомагане на най-нуждаещите се лица.

Съгласно чл. 26, ал. 2-4 от Закона за нормативните актове проектът на Постановление на Министерския съвет за изменение на Постановление № 37 на Министерски съвет от 23.02.2015 г. за определяне на реда и условията за изпълнение на оперативна програма за храни и/или основно материално подпомагане от Фонда за европейско подпомагане на най- нуждаещите се лица в България за периода 2014 – 2020 г. е публикуван на интернет страницата на Министерството на труда и социалната политика и на Портала за обществени консултации на Министерския съвет. Постъпилите предложения са отразени в приложената справка за отразяване на становищата, получени след общественото обсъждане.

Проектът на Постановление на Министерския съвет за изменение на Постановление № 37 на Министерски съвет от 23.02.2015 г. за определяне на реда и условията за изпълнение на оперативна програма за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените бележки и предложения са отразени, съгласно приложената справка.

След приключването на обществената консултация по чл. 26, ал. 3 на ЗНА и преди днешното заседание, на интернет страницата на Министерството е публикувана справка за постъпилите предложения заедно с обосновка за неприетите предложения.

Приемането на проекта на Постановление на Министерския съвет за изменение на Постановление № 37 на Министерски съвет от 23.02.2015 г. за определяне на реда и условията за изпълнение на оперативна програма за храни и/или основно материално подпомагане от Фонда за европейско подпомагане на най- нуждаещите се лица в България за периода 2014 – 2020 г. не изисква осигуряването на допълнителни финансови ресурси и няма да окаже пряко и/или косвено въздействие върху държавния бюджет.

Проектът на Постановление не е свързан с въвеждането на или приемането на мерки по изпълнение на актове на правото на Европейския съюз, поради което не се прилага таблица за съответствие с правото на Европейския съюз.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА ЗАМ. МИНИСТЪР-ПРЕДСЕДАТЕЛИ,

УВАЖАЕМИ ГОСПОЖИ И ГОСПОДА МИНИСТРИ,

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на Постановление на Министерския съвет за изменение на Постановление № 37 на Министерски съвет от 23.02.2015 г. за определяне на реда и условията за изпълнение на оперативна програма за храни и/или основно материално подпомагане от Фонда за европейско подпомагане на най- нуждаещите се лица в България за периода 2014 – 2020 г.

МИНИСТЪР:

БИСЕР ПЕТКОВ